陪李仲輔昆仲宿惠山寺
作者：張元幹
朝代：宋

paragraphs: 蒼山崷崒中，殿古起野色。
仰空象緯高，撫事戎馬隔。
三子俱人豪，語默有典則。
安知今夕遊，值此老賓客。
危言驚鬼神，懷舊痛京國。
寄書白帝城，問道屈原宅。
三春聞竹枝，萬里共悽惻。
風來松柏悲，月落世界黑。
相看炯不寐，袖手了無策。
去去更酌泉，吾生易南北。